"מידסומר" סרט האימה מעורר הפלצות של ארי אסטר מוצע לצפייה בשתי גרסאות: הגרסה הקולנועית של 140 דקות שהוצגה בארץ למשך כמה ימים בקולנוע, וגרסת הבמאי שארוכה בחצי שעה נוספת. פלורנס פיו מגלמת צעירה אמריקאית שמתאוששת מאירוע טראגי וטראומטי ויוצאת עם החבר שלה והחברים שלו לכפר מבודד בשבדיה לחגיגות המידסומר (אמצע הקיץ). זה נראה פרחוני וחייכני בתחילה אבל עד מהרה מתברר שמדובר בכת פגאנית שעוסקת בריטואלים של סקס וקורבנות אדם. אסטר הוא במאי נטול רחמים אבל עם חוש ויזואלי מרהיב (yes VOD).
“הליכה בחלל” משהו מדהים קורה בשנים האחרונות בתעשיית הקולנוע ברוסית, ובעיקר בעובדה שהתחילו לעשות שם סרטי חלל ומדע בדיוני מושקעים עם אפקטים מרהיבים. “הליכה בחלל” מספר את הסיפור האמיתי של אלכסיי לאונוב, קוסמונאוט שגויס על ידי הממשל הרוסי להיות הראשון שיוצא לבצע משימות בחלל החיצון, מחוץ לחללית. זה קרה ב־1965, בשלב בו הרוסים הובילו על האמריקאים במירוץ לחלל (yes VOD).
“היו זמנים בהוליווד" סרטו האחרון, המפותל, הסהרורי ועטור הפרסים של קוונטין טרנטינו. מצד אחד, טרנטינו יוצר מסמך היסטורי מדויק ונהדר להלך הרוח של הוליווד ב־1969, מצד שני הוא משכתב לגמרי את ההיסטוריה באקט של וירטואוזיות חצופה (ב־VOD של yes ,HOT וסלקום).
"קדימה" בימים אלה היה אמור לעלות בבתי הקולנוע סרט חדש של פיקסאר, אבל זה לא קורה. הנה הקודם שלהם: סרט אנימציה על אחים שיוצאים למסע בעקבות אביהם המת וכוחות הכישוף שלו (ב־VOD של yes ,HOT וסלקום).
“סוניק" מי היה מאמין שסרט ילדים אמריקאי המבוסס על משחק מחשב יפני יהיה כל כך חינני ומשעשע. סוניק הוא קיפוד חיזר כחול ומהיר שגר בעיירה כל־אמריקאית קטנה, במה שהוא שיר הלל לטעם של הוליווד מפעם ולאמריקנה תמימה ופשוטה, בניגוד לעירוניות הדורסת והרועשת. ג’ים קארי מבדר בתור הנבל שמנסה לצוד את סוניק (ב־VOD של yes ,HOT וסלקום).
“תיקון" אין עוד סרט ישראלי כזה. צילום שחור־לבן מופלא של שי גולדמן ועולם סוריאליסטי על הציר פי מוחו של הבמאי אבישי סיון, בין הקדושה של ירושלים והטומאה של תל אביב. מסצינת השחיטה בפתיחה, דרך תנין באסלה ועירום בוטה באמצע ועד לתאונת הדרכים בסוף, זה סרט שמאתגר את צופיו (yes VOD).
סרטי “מהיר ועצבני" ו“משימה בלתי אפשרית" למי שמחפשים מרתון אדרנליני הנה שתי סדרות אקשן שזמינות לצפיית בינג’. מבין השתיים “משימה בלתי אפשרית” בראשות טום קרוז היא המוצלחת והלהטוטנית יותר. אבל כל אחד וטעמו והאוקטן שמתאים למנוע שלו (“מהיר ועצבני” באמזון פריים, “משימה בלתי אפשרית” בנטפליקס).
“פלייטים" וסרטי “הסנדק" המציאות היא שלמרות שנדמה לנו שיש שפע עצום של סרטים שזמין לנו, כמעט שאין למצוא קלאסיקות ישנות. סרטים בשחור־לבן נדירים להשגה (בחו”ל יש להם שירותי סטרימינג יעודיים, בארץ נסו את mubi.com). חוץ מ”פסיכו”, אין אף סרט של היצ’קוק למשל. צ’פלין אין וגודאר אין. אז בחיפושים אחרי יצירות מופת, הכי רחוק שאפשר להגיע אליו הוא “פלייטים” המופתי של ז’אק טאטי וטרילוגיית סרטי “הסנדק” של פרסיס פורד קופולה. תשע שעות וגמרתם. (“פלייטיים” ב־yes, “הסנדק” בנטפליקס).